Avizul Comitetului European al Regiunilor – Realizarea obiectivelor de dezvoltare durabilă până în 2030

(2021/C 440/07)

Raportor: Ricardo RIO (PT-PPE), primarul orașului Braga Documente de referință: Realizarea obiectivelor de dezvoltare durabilă ale ONU – o abordare cuprinzătoare Strategia anuală pentru 2021 privind creșterea durabilă

RECOMANDĂRI POLITICE

COMITETUL EUROPEAN AL REGIUNILOR

1. consideră că realizarea obiectivelor de dezvoltare durabilă (ODD) este esențială pentru toate cele 194 de țări care au adoptat Agenda de dezvoltare durabilă a ONU și că pandemia actuală și consecințele asupra sănătății, economice, sociale, ecologice și asupra culturii preconizate ale acesteia oferă un nou impuls pentru a realiza acest obiectiv. Invită, prin urmare, șefii de stat și de guvern europeni să fie ambițioși și consecvenți în agendele lor de politică internă și externă și să declare, cu un scop clar, că – în contextul Deceniului de acțiune al ONU pentru dezvoltare durabilă – Uniunea Europeană trebuie să fie lider și să se profileze clar ca promotoare a punerii în aplicare a ODD la toate nivelurile de guvernare;

2. consideră că prezentul aviz trebuie să fie considerat o încurajare adresată Comisiei Europene pentru a consolida ODD ca parte integrantă a valorilor fundamentale și a identității europene și, astfel, să îi confere o vizibilitate adecvată în argumentația și prioritățile sale;

3. salută poziția Comisiei Europene de lider politic în punerea în aplicare a ODD prin Pactul verde european și reorientarea semestrului european către ODD, precum și abordarea Comisiei de promovare a unei agende ambițioase pentru o Europă mai sustenabilă, mai competitivă și mai coezivă, deschisă către lume și în măsură să facă față provocărilor secolului XXI, abordare consolidată prin fondurile suplimentare alocate prin Next Generation EU, în vederea creării unei Europe mai ecologice, mai digitale și mai reziliente;

4. cu toate acestea, continuă să sprijine solicitarea prezentată de Consiliu, de Parlamentul European, de CoR și de fosta platformă multipartită a UE privind dezvoltarea durabilă, în sensul elaborării unei strategii cuprinzătoare pentru ODD, care să înlocuiască Strategia Europa 2020 și să concretizeze viziunea comună a modelului de dezvoltare durabilă pe care dorim să îl promovăm pentru Uniunea Europeană, permițând tuturor autorităților locale și regionale să împărtășească aceleași obiective și ținte, care să reflecte un limbaj comun;

5. reamintește că revizuirea politicii comerciale a UE urmărește să promoveze o mai mare sustenabilitate, în conformitate cu angajamentul său de a pune în aplicare obiectivele de dezvoltare durabilă ale ONU; numai un model comercial sustenabil, care respectă valorile fundamentale ale Uniunii Europene, poate contribui la bunăstarea și prosperitatea tuturor, atât în interiorul UE, cât și în alte părți ale lumii;

6. regretă, de asemenea, că ODD au pierdut progresiv teren în discursul politic de la nivelul UE, jucând un rol mai puțin important în elaborarea politicilor la nivelul Uniunii, ceea ce pune în pericol șansele ca obiectivele să fie puse în aplicare până în 2030;

7. consideră că capacitatea de comunicare și învățare reciprocă în ceea ce privește ODD constituie un element esențial pentru îmbunătățirea conștientizării și a implicării tuturor actorilor, ceea ce necesită o mai bună aliniere între sistemele de guvernanță ale UE în chestiuni economice, sociale și de mediu, cum ar fi semestrul european, Pactul verde european și punerea în aplicare a Pilonului european al drepturilor sociale și a obiectivelor de dezvoltare durabilă;

8. constată că, uneori, legăturile dintre inițiativele menționate și ODD par fragile; subliniază, în acest sens, că Comisia ar trebui să își implice toate departamentele competente și să evite inițiative compartimentate;

9. salută documentul de lucru al serviciilor Comisiei referitor la realizarea ODD până în 2030 drept un raport util privind punerea în aplicare, însă regretă că acesta doar enumeră inițiativele etichetate în cadrul ODD;

10. de exemplu, noua strategie industrială actualizată ( 1 ) , prezentată în mai 2021, nu menționează ODD și, așadar, nu poate face parte dintr-un efort mai amplu și extins de asigurare a coerenței politicilor și a dezvoltării durabile; acest fapt limitează utilitatea documentului de lucru al serviciilor Comisiei pentru punerea în aplicare a ODD;

11. salută angajamentul exprimat în Comunicarea privind o mai bună legiferare din 29 aprilie 2021 ( 2 ) de a integra ODD în toate politicile, de a identifica ODD-urile relevante pentru fiecare propunere și de a examina modul în care inițiativa va sprijini realizarea acestora, reflectând astfel solicitarea anterioară a CoR ( 3 ) . Mai mult, CoR consideră că evaluările de impact ex-ante transparente și cu acoperire largă sunt deosebit de importante pentru verificarea sustenabilității propunerilor;

12. salută documentul de lucru al serviciilor Comisiei pentru că pune accentul pe importanța participării părților interesate și pe recunoașterea rolului și a eforturilor depuse deopotrivă de Comitetului European al Regiunilor și de autoritățile locale și regionale. Subliniază, de asemenea, rolul important al asociațiilor naționale, europene și internaționale ale regiunilor și orașelor;

13. constată că mijloacele anunțate anterior pentru schimburi și dialoguri suplimentare, prin conferințe și evenimente periodice organizate de Comisia Europeană, nu s-au materializat deocamdată și solicită o colaborare mai strânsă între Comisia Europeană, Consiliu, Parlamentul European și Comitetul European al Regiunilor în punerea în aplicare a ODD la nivelul UE;

14. subliniază că pandemia de COVID-19 a demonstrat importanța dezvoltării durabile și că ODD pot contribui la trecerea la o viziune coerentă și globală în cadrul instrumentului „NextGenerationEU” și în instituirea planurilor naționale de redresare și reziliență ca parte a Mecanismului de redresare și reziliență, în special;

15. consideră că lipsa de implicare a autorităților locale și regionale din anumite state membre și lipsa unui proces semnificativ de consultare în formularea planurilor naționale de redresare și reziliență, prin stabilirea de priorități și de acțiuni planificate, compromit succesul planurilor în statele membre respective, în condițiile în care perspectivele regionale ale proceselor profunde de transformare economică, socială și ecologică nu se regăsesc decât parțial în aceste planuri; în mod clar, transpunerea la nivel local a ODD trebuie sprijinită de urgență, pentru a putea reconstrui într-o manieră mai bună și mai echitabilă;

16. subliniază că există două abordări subsidiare fundamentale: o coordonare mai coezivă între ODD și principalele politici ale Uniunii Europene și un nou impuls de a pune în aplicare ODD la nivel local și regional. Acest lucru trebuie să se facă stabilind stimulente clare pentru toate părțile interesate. În acest sens, o interacțiune mai puternică între instituțiile europene și nivelul local și regional ar fi benefică pentru toate părțile;

Guvernanța ODD și instituțiile europene

17. salută angajamentul politic ferm luat de actuala Comisie Europeană de a pune în aplicare ODD. Totuși, acest demers ar trebui să fie însoțit de măsuri specifice de guvernanță în interiorul Comisiei Europene, precum reuniuni periodice de coordonare între cabinetul președintei și cabinetele altor comisari cu privire la integrarea ODD;

18. declară că platforma multipartită a UE privind ODD a constituit un pas bun pentru includerea societății civile și a autorităților locale și regionale în deciziile legate de ODD la nivel european; recomandările platformei pentru implementarea ODD în UE ar trebui utilizate pentru acțiuni ulterioare ( 4 )

19. recunoaște că Pactul climatic european este o măsură prin care mai mulți oameni sunt încurajați să ia măsuri, însă se axează doar pe aspecte legate de zonele verzi și impulsionează părțile interesate să ia măsuri, în timp ce platforma viza toate ODD și acționa ca o structură de dialog pentru sprijinirea și consilierea Comisiei Europene în punerea în aplicare a acestora în timp util;

20. recomandă utilizarea raportului prezentat la sfârșitul mandatului platformei anterioare pentru a pregăti orice alte dialoguri structurate. Susține, de asemenea, că viitoarele dialoguri structurate ar trebui să rămână cât mai reprezentative cu putință pentru gama largă de părți interesate în materie de ODD din cadrul organizațiilor societății civile, al sectorului privat, al sindicatelor, al mediului universitar, al administrațiilor regionale și locale și al grupurilor minoritare sau vulnerabile, care reprezintă cele patru dimensiuni ale dezvoltării durabile (economică, de mediu, socială, de guvernanță) și care au experiență dovedită în ceea ce privește ODD la nivelul UE. În schimb, părțile interesate ar trebui să fie responsabile în fața „circumscripțiilor” lor, să colecteze contribuțiile și să le informeze cu privire la activitatea proprie;

21. subliniază importanța integrării egalității de gen și a egalității de șanse pentru toți în politicile și programele UE de punere în aplicare a ODD, astfel cum s-a subliniat în recentul raport al Curții de Conturi Europene privind integrarea perspectivei de gen în bugetul UE ( 5 )

22. invită, prin urmare, Comisia Europeană să reînnoiască platforma privind ODD sau să creeze altă platformă de dialog cu monitorizare structurată și țintită, pentru a stimula expertiza tuturor diferitelor părți interesate din instituțiile publice și private în ceea ce privește Agenda pentru 2030 și pentru a consilia CE în mod direct;

23. reînnoiește apelurile adresate de diferite sectoare și în special de Comitetul European al Regiunilor în calitate de campion al subsidiarității în acțiune, astfel încât acțiunile concertate ale UE să se bazeze într-o mai mare măsură pe partajarea de bune practici, pe evaluările impactului și pe o legătură mai bună cu așa-numita elice cvadruplă (știință, politică, industrie și societate); impactul maxim se datorează integrării cunoștințelor și experiențelor la nivelul diferitelor discipline și sectoare de politică și al tuturor ODD; provocarea „Orașe inteligente” a CE constituie un exemplu excelent care poate fi încurajat și dezvoltat la nivelul altor DG și al altor politici, după modelul platformei pentru strategiile de specializare inteligentă (S3) pentru ODD, care ar putea fi mai bine valorificată de regiunile europene;

24. consideră că CE ar trebui să selecteze câțiva indicatori cu date sociale, economice și de mediu la nivel local și regional, care pot fi influențate de nivelul local și regional, pentru a examina evoluția Agendei 2030 la nivelul UE și, în măsura posibilului, impactul la scară internațională. În acest scop, trebuie să se ia în considerare eforturile deja depuse în acest sens în anumite țări;

25. insistă că monitorizarea și datele sunt instrumente-cheie de comunicare prin care se poate interacționa cu cetățenii și cu societatea civilă la nivel local și regional. CoR și autoritățile locale și regionale se angajează la transpunerea la nivel local a ODD și sunt colectori importanți de date; de exemplu, CoR lucrează cu OCDE și adună periodic date privind implicarea locală și regională în realizarea ODD și consideră că aceasta este o situație exemplară de parteneriat întemeiat pe o cercetare bazată pe dovezi;

26. invită Comisia Europeană să consolideze rapoartele Eurostat de monitorizare a ODD, prin includerea unor niveluri de realizare a ODD ușor cuantificabile și care pot fi determinate într-un mod nebirocratic. Comisia ar trebui să folosească în continuare aceste rapoarte în cadrul semestrului european și să le îmbunătățească cu date și bune practici de la autoritățile locale și regionale, deoarece monitorizarea actuală nu include date de la nivelul NUTS 2;

Rolul ODD în cadrul semestrului european pentru o redresare sustenabilă

27. recunoaște activitatea importantă desfășurată de Comisia Europeană pentru integrarea ODD în ciclul din 2020 al semestrului european; integrarea progresivă a ODD în Strategia anuală privind creșterea durabilă, în rapoartele de țară și în programele naționale de reformă a evidențiat un angajament autentic al UE în ceea ce privește o schimbare de paradigmă în direcția dezvoltării durabile;

28. sprijină Pactul verde european și solicită o interpretare mai sinergică a ODD în combaterea schimbărilor climatice și, în acest sens, evidențiază utilitatea ODD, în special a ODD 13, și oportunitatea dezvoltării soluțiilor de compromis și a coerenței în materie de politici cu cadrul ODD;

29. consideră că este necesară o mai bună aliniere a priorităților tuturor programelor de finanțare pentru o integrare universală a ODD. De exemplu, inițiativa privind existența a 100 de orașe neutre din punct de vedere climatic în 2030 este o măsură menită să accelereze ODD; investițiile în aspectele sociale sunt benefice și pentru climă;

30. încurajează, prin urmare, Comisia Europeană să reintegreze în mod explicit ODD într-un semestru european reformat, conducând la o redresare sustenabilă și adaptată nivelului local, și care ar trebui să implice pe deplin autoritățile locale și regionale și să completeze reformele și investițiile în statele membre, ținând seama cum se cuvine de ODD și aducând valoare adăugată europeană;

31. reiterează, în acest context, necesitatea ca Comisia Europeană să formuleze o definiție a „reformelor structurale” în contextul semestrului european. O astfel de definiție este necesară pentru a se asigura că aceste reforme se vor limita la domenii de politică care sunt relevante pentru punerea în aplicare a obiectivelor Tratatului UE și a strategiilor politice globale ale Uniunii Europene, inclusiv ODD, și care, cu respectarea principiului subsidiarității, se referă în mod direct la competențele UE ( 6 )

32. invită Comisia să ia în considerare contribuția la realizarea ODD ca obiectiv comun și transversal al setului de programe de finanțare europene care fac obiectul gestiunii directe și indirecte;

33. consideră, prin urmare, că recomandările sale pentru îmbunătățirea responsabilității semestrului european sunt cu atât mai relevante acum, fiind urgent nevoie ca în proces să fie implicate regiunile, orașele și părțile interesate, iar guvernanța să devină mai democratică și mai transparentă; constată că documentul de lucru al serviciilor Comisiei privind realizarea obiectivelor de dezvoltare durabilă ale ONU se îndreaptă tot în această direcție, reafirmând necesitatea implicării părților interesate în punerea în aplicare a ODD;

34. repetă apelul pe care l-a adresat în vederea adoptării unui cod de conduită european, pentru implicarea autorităților locale și regionale și a asociațiilor lor reprezentative în semestrul european, și constată că Comisia Europeană ar trebui să dea un exemplu și să creeze un dialog structurat cu părțile interesate privind semestrul european, în special după neajunsurile persistente din cauză că nu a fost reînnoită platforma multipartită a UE de la nivel înalt privind ODD;

35. propune, ca prim pas în această direcție, organizarea unei conferințe a părților interesate privind semestrul european, cu sprijinul ambelor comitete consultative și/sau cu consultarea comitetelor, înaintea publicării următoarei Strategii anuale privind creșterea durabilă;

36. subliniază că promovarea tranzițiilor duble și punerea în aplicare a Pilonului european al drepturilor sociale (PEDS) și a planului de acțiune aferent în planurile naționale de redresare și reziliență este insuficientă pentru a acoperi ODD într-o manieră coerentă și consecventă, astfel încât să se traseze o cale clară care să conducă la atingerea obiectivelor de etapă și a țintelor principale; criza actuală a arătat că UE are nevoie de ODD ca o abordare mai amplă, care să includă și să se coreleze și cu alte politici, precum cele în materie de biodiversitate și sănătate, pentru a evita crize viitoare;

37. solicită Comisiei Europene, având în vedere că Europa se află la o răscruce, să folosească viitoarea Strategie anuală privind creșterea durabilă pentru 2022 pentru a reintegra în mod oficial ODD în semestrul european, pentru a corela mai bine ODD și Mecanismul de redresare și reziliență și pentru a confirma în mod explicit ODD drept modalitate prin care UE poate contura o redresare sustenabilă;

38. consideră că menținerea orientării semestrului european ca fiind cadrul prin care țările UE să își coordoneze politicile economice este posibilă cu integrarea ODD și că ODD ar trebui reintegrate cât mai repede în semestrul european;

39. încurajează Comisia Europeană să înceapă această reintegrare în timpul evaluării planurilor naționale de redresare și reziliență, prin cartografierea ODD din planurile naționale de redresare și reziliență prezentate de statele membre; subliniază că această vizualizare ar fi efectuată de departamentele Comisiei Europene în ceea ce privește modul în care planurile contribuie la realizarea ODD; aceasta ar furniza o imagine de ansamblu utilă a caracterului cuprinzător al acestor planuri, deși nu ar reprezenta o sarcină administrativă suplimentară pentru raportare;

40. invită Comisia să ia în considerare crearea unui tablou de bord ecologic simplu și nebirocratic privind mediul, care ar completa tabloul de bord social din cadrul semestrului european și ar pregăti integrarea formală a ODD în următorul ciclu al semestrului european;

41. invită Comisia să prezinte propuneri pentru o mai bună adaptare a cerințelor privind responsabilitatea socială a întreprinderilor la punerea în aplicare a Agendei pentru dezvoltare durabilă. Aceasta ar putea include luarea în considerare a unui pașaport european simplu și nebirocratic privind responsabilitatea socială a marilor întreprinderi, stabilind cerințe legate de obiectivele de dezvoltare durabilă (ODD) în ceea ce privește relațiile de muncă, egalitatea de gen, gestionarea lanțului de aprovizionare, impozitarea și transparența financiară;

42. consideră că propunerea Comisiei de revizuire a Pactului de stabilitate și de creștere, care urmează să fie prezentată în ultimul trimestru al anului 2021, ar trebui să pregătească terenul pentru o reformă sustenabilă a mecanismelor de supraveghere bugetară și macroeconomică ale UE, pentru a asigura un nivel suficient de ridicat al investițiilor publice de înaltă calitate în transformarea durabilă a Uniunii Europene; aceasta ar trebui să includă propuneri de integrare în cadrul bugetar a unor indicatori simpli și nebirocratici care să reflecte într-un mod mai potrivit decât PIB-ul calea către realizarea ODD;

Contribuția locală și regională la ODD

43. arată că, potrivit estimărilor OCDE, 65 % din cele 169 de ținte ale celor 17 ODD nu pot fi atinse fără implicarea autorităților locale și regionale sau fără coordonarea cu acestea ( 7 )

44. constată că autoritățile locale și regionale au fost responsabile pentru 53 % din totalul investițiilor publice în 2018 din UE, în medie ( 8 ) . Cele mai multe dintre aceste investiții sunt legate de infrastructura pentru servicii de bază, cum ar fi educația, sănătatea, infrastructura socială, apa potabilă, salubritatea, gestionarea deșeurilor solide, energia, transportul și locuințele, care constituie domenii fundamentale de competență ale orașelor și/sau regiunilor și care fac, uneori, obiectul unor ODD specifice. de asemenea, constată că un întreg ODD – al unsprezecelea – se referă la orașe și la comunități locale;

45. consideră că guvernele locale și regionale sunt esențiale pentru inițierea de politici regionale și naționale în domenii importante legate de ODD, precum mediul, serviciile publice, educația, sănătatea și dezvoltarea economică și teritorială, și contribuie la multe alte obiective, cum ar fi egalitatea de gen, consumul durabil, ocuparea forței de muncă, inovarea, societățile favorabile incluziunii, buna guvernanță și parteneriatele. Prin urmare, este important să se consolideze consensul existent pentru extinderea priorităților teritoriale în cadrul politicii UE; numeroase rețele au instituit grupuri de lucru în care membrii partajează informații și experiențe privind punerea în aplicare a ODD în țările lor și, în unele cazuri, cu omologi din țările partenere și își susțin obiectivele în fața Comisiei Europene și a forurilor internaționale. De asemenea, se consideră că este important să se poată exercita la nivel european competențele de care dispun autoritățile locale și regionale în statele lor respective, deoarece acest lucru ar facilita impulsionarea politicilor publice în favoarea ODD, la toate nivelurile;

46. salută rezultatele preliminare ale sondajului CoR-OCDE privind ODD și redresarea ( 9 ) , care arată că, în pofida pandemiei, autoritățile locale și regionale sunt încă mobilizate pentru punerea în aplicare a ODD, 60 % dintre respondenții de la nivel local și regional fiind convinși că ODD pot contribui la o abordare mai globală a redresării, iar 43 % având o structură de guvernanță specifică pentru a le pune în aplicare;

47. recunoaște activitatea asociațiilor și organizațiilor internaționale și europene pentru sprijinirea transpunerii ODD la nivel european și internațional prin cooperare descentralizată și solicită intensificarea eforturilor pentru stimularea acestor parteneriate ( 10 )

48. încurajează dezvoltarea în continuare a inițiativei ONU privind transpunerea ODD la nivel local pentru a accelera și intensifica eforturile de realizare a ODD până în 2030. Se angajează să coopereze cu ONU și cu Comisia Europeană pentru a stimula o mobilizare tot mai mare a orașelor și regiunilor în vederea localizării ODD și a elaborării de evaluări voluntare la nivel local, regional, subnațional, care pot contribui, în cele din urmă, la analizele naționale voluntare;

49. subliniază că măsurarea progreselor în direcția atingerii ODD trebuie să se realizeze la nivel local. UE ar trebui să ajute orașele și regiunile – pornind de la caracteristicile lor specifice – să își monitorizeze progresele în atingerea ODD ( 11 )

50. invită Centrul Comun de Cercetare să își continue activitatea de evaluări locale voluntare sub forma manualelor și să le integreze în mecanisme de specializare inteligentă, pentru a sprijini orașele și guvernele locale în folosirea coeziunii și a altor instrumente financiare. În plus, Comisia Europeană ar trebui să creeze stimulente pentru ca orașele și regiunile să depună eforturi de transpunere a ODD la nivel local și regional. CoR ar trebui să coordoneze acest proces amplu;

51. constată că, de asemenea, trebuie consolidate capacitățile la nivel local în punerea în aplicare a ODD. CoR consideră că este fundamental să se dezvolte în comun modele de gestionare strategică și instrumente de gestionare specifice pentru dezvoltarea durabilă și să se ofere cursuri de pregătire factorilor de decizie și personalului administrațiilor locale și părților interesate locale. UE ar putea sprijini rețele europene de dezvoltare în comun și aceste oportunități de formare. CoR consideră, de asemenea, că cercetarea – atât cea științifică și tehnologică, cât și cea umanistă – joacă un rol esențial în atingerea ODD și că, prin urmare, ar trebui să se asigure o finanțare adecvată pentru centrele generatoare de cunoștințe și inovare;

52. constată că trebuie accelerată o cultură a colaborării între toate sectoarele și nivelurile de punere în aplicare a ODD;

53. solicită, prin urmare, CE să creeze stimulente directe, pentru ca autoritățile locale și regionale să coopereze direct cu sectorul privat și societatea civilă, în vederea promovării ODD;

54. subliniază rolul esențial al regiunilor în conceperea și punerea în aplicare a ODD pe teren și al partenerilor fundamentali ai entităților naționale și locale, în spiritul colaborării consacrate în ODD 17. Sprijinul financiar și tehnic al regiunilor este esențial pentru a ajuta și a consolida capacitățile locale de transpunere a ODD pe plan local și pentru a garanta că zonele rurale și periurbane durabile interacționează cu orașele într-un mod durabil;

55. sprijină ferm partajarea de bune practici locale și regionale și consideră că această măsură este fundamentală pentru promovarea agendei privind ODD, de exemplu prin rețeaua-pilot de orașe care transpun la nivel local ODD, denumită Urbact, care a fost creată recent; cu toate acestea, UE trebuie să creeze un nou program pentru schimbul de bune practici între orașele și regiunile din UE, inclusiv cu orașe de pe alte continente, pentru a identifica bunele practici la nivel mondial și a promova încheierea de acorduri bilaterale;

56. arată că CoR se angajează să își unească forțele cu alte instituții europene pentru a organiza manifestări de tipul Science meets regions („Știința întâlnește regiunile”) și proiecte de acțiune privind ODD – pilotarea, experimentare, realizare de prototipuri și extindere, ținând seama, în special, de experiențele regiunilor care își pun politicile în serviciul ODD și promovând ulterior reproducerea și extinderea acestor experiențe;

57. solicită UE să creeze stimulente pentru promovarea măsurilor participative din partea organizațiilor publice și locale în vederea punerii în aplicare a ODD. Aceste stimulente ar trebui să îmbunătățească diseminarea Agendei 2030 și să promoveze ODD în rândul publicului larg, atât în Europa, cât și în afara acesteia, prin parteneriate pe mai multe niveluri și între mai multe părți interesate;

58. reafirmă angajamentul CoR de a-și intensifica parteneriatele cu OCDE, cu EUROCITIES, ARE, Platforma CLREf și Regions4 pentru a accelera transpunerea la nivel local a ODD și a susține ODD ca o valoare fundamentală cuprinzătoare a UE; se angajează să încheie alte parteneriate pentru a sprijini în continuare transpunerea la nivel local a ODD în Europa și în afara acesteia;

59. face referire la avizul său pe tema „Obiectivele de dezvoltare durabilă (ODD): o bază pentru o strategie a UE pe termen lung pentru o Europă durabilă până în 2030” ( 12 ) , care a prezentat opiniile politice ale CoR despre documentul de reflecție intitulat „Către o Europă durabilă până în 2030” și care este în continuare valabil în ceea ce privește apelul adresat Comisiei Europene „să își asume un rol de lider în procesul de instituire a unei guvernanțe pe mai multe niveluri, multipartite și transsectoriale, care să permită integrarea tuturor dimensiunilor ODD în toate politicile UE”.

Bruxelles, 1 iulie 2021. Președintele Comitetului European al Regiunilor Apostolos TZITZIKOSTAS

(1) Comunicare a Comisiei către Parlamentul European, Consiliul European, Consiliu, Comitetul Economic și Social European și Comitetul European al Regiunilor – Actualizarea noii Strategii industriale 2020: construirea unei piețe unice mai puternice pentru a sprijini redresarea Europei, 5 mai 2021, https://ec.europa.eu/info/sites/info/files/communication-eu-industrial-strategy-march-2020_en.pdf

(2) https://ec.europa.eu/info/files/better-regulation-joining-forces-make-better-laws_en

(3) Punctul 42, Avizul Comitetului European al Regiunilor – Obiectivele de dezvoltare durabilă (ODD): o bază pentru o strategie a UE pe termen lung pentru o Europă durabilă până în 2030, Arnoldas Abramavičius.

https://webapi2016.cor.europa.eu/v1/documents/cor-2019-00239-00-00-ac-tra-ro.docx/content

(4) https://ec.europa.eu/info/sites/info/files/sdg_multi-stakeholder_platform_input_to_reflection_paper_sustainable_europe2.pdf

(5) https://bit.ly/3fJXlaF

(6) A se vedea Avizul CoR 3764/2018 privind Programul de sprijin pentru reforme https://webapi2016.cor.europa.eu/v1/documents/COR-2018-03764-00-00-AC-TRA-RO.docx/content

(7) OCDE menționează Rețeaua de soluții pentru dezvoltare durabilă a ONU în Territorial Approach to the Sustainable Development Goals: A role for Cities and Regions to leave no-one behind („O abordare teritorială a obiectivelor de dezvoltare durabilă: rolul asumat de orașe și regiuni pentru a nu lăsa pe nimeni în urmă”) (2017) – OCDE.

(8) Key Data on Local and Regional Governments in the European Union („Date-cheie privind guvernele locale și regionale din Uniunea Europeană”) – OCDE, 2019.

(9) Sondajul CoR-OCDE: ODD – un cadru pentru redresare în orașe și regiuni după pandemia de Covid-19. Sondaj desfășurat în perioada 10 mai-18 iunie 2021.

(10) Precum OCDE și proiectul său pilot privind o abordare teritorială a ODD; Consiliul localităților și regiunilor europene (CLRE) și activitatea sa de sprijinire a asociațiilor naționale ale regiunilor și orașelor pentru a elabora evaluări subnaționale voluntare care acoperă țări întregi; Adunarea regiunilor europene (ARE) pentru activitatea sa de punere în aplicare a ODD la nivel local și regional; Regions4 și comunitatea sa de practici în ceea ce privește ODD; EUROCITIES și grupul său de lucru privind ODD; PLATFORMA și UCLG și formarea oferită de acestea formatorilor în domeniul ODD; ODD ale URBACT UE; Fundația primarilor de orașe pentru promovarea sustenabilității; și ICLE, o rețea de prim nivel pentru orașe din întreaga lume pentru programe de sustenabilitate, pentru a numi doar câteva dintre acestea.

(11) Așa se întâmplă, de exemplu, în prezent în Portugalia, în cazul proiectelor CESOP Local, susținute de Universitatea Catolică din Portugalia, și al proiectelor OSD Local ale Universității din Lisabona.

(12) Raportor: Arnoldas Abramavičius (LT-PPE), adoptat la 26 iunie 2019, COR-2019-00239.